KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi loistelamppujen liitäntälaitteiden energiatehokkuusvaatimuksista

1. Taustaa

- Ehdotuksen Euroopan parlamentin ja neuvostolle toimituspäivä KOM(1999) 296 lopullinen - 1999/0127 COD): 17.06.1999

- Talous- ja sosiaalikomitean lausunnon päivä: 20.10.1999

- Euroopan parlamentin ensimmäisen käsittelyn lausunnon päivä: 20.01.2000

- Muutetun ehdotuksen toimituspäivä: 04.04.2000

- Yhteisen kannan vahvistamispäivä: 30.05.2000

2. Komission ehdotuksen tarkoitus

Komission ehdotuksen tarkoituksena on vahvistaa Euroopan unionissa myytävien liitäntälaitteiden energiatehokkuutta koskevat vähimmäisvaatimukset. Jos ehdotus hyväksytään, direktiivillä voidaan edistää merkittävästi peruskäyttäjien käyttämien tuotteiden energiatehokkuutta ja siten CO2-päästöjen vähenemistä. Koska loistelamput kuluttavat kolmanneksen palvelualalla tarvittavasta energiasta, liitäntälaitteet tarjoavat parhaan mahdollisuuden energiansäästöön.

Tällä ehdotuksellaan komissio täyttää sitoumuksensa ehdottaa koko yhteisössä noudatettavia liitäntälaitteiden energiatehokkuutta koskevia vähimmäisvaatimuksia. Näin voidaan välttää tilanne, jossa jäsenvaltiot asettavat vastaavia vaatimuksia kotimarkkinoillaan myytäville tuotteille, mikä voisi muodostua kaupan esteeksi. Ehdotus ei vaikuta merkittävästi valmistusteollisuuteen, ja kustannus-hyötyanalyysi on osoittanut, että se hyödyttää yleisesti koko yhteiskuntaa, koska sen ansiosta CO2-päästöjä voidaan vähentää merkittävästi ja pienin kustannuksin ja kuluttajat saavuttavat huomattavia säästöjä.

3. Yhteistä kantaa koskevat huomautukset

3.1 Yhteinen kanta ei poikkea kovinkaan paljon komission alkuperäisestä ehdotuksesta. Ainoa merkittävä muutos on ilmaisun "ja ottaa käyttöön" poistaminen 2 artiklasta. Tämän vastapainoksi liitäntälaitteista käytetään koko direktiivissä uutta määritelmää "erillisinä osina tai valaisinten osina olevat liitäntälaitteet", joten "käyttöönoton" poistamisella ei ole käytännössä merkitystä. Komissio toteaa, että yhteisen kannan mukaan komissio arvioi ensimmäisessä ja toisessa vaiheessa saavutetut tulokset ja vahvistaa tarvittaessa kolmannen vaiheen toimenpiteet. Näiden toimenpiteiden on joka tapauksessa perustuttava energiatehokkuustasoihin, joissa on asianmukaisesti otettu huomioon kyseisenä ajankohtana vallitseva tekninen ja taloudellinen tilanne. Yhteisen kannan perusteella näitä toimenpiteitä voivat olla käsillä olevan ehdotuksen muuttaminen (tiukentamalla vaatimuksia), asianmukaisen vapaaehtoisen sopimuksen tekeminen teollisuuden kanssa tai puitedirektiivi ja sen yhteydessä toimeksi annettu standardointi.

3.2 Parlamentin ensimmäisessä käsittelyssä ehdottamat tarkistukset

- Yhteiseen kantaan on sisällytetty seuraavat komission hyväksymät tarkistukset:

- Tarkistukset 2 (osittain), 3 (osittain), 4, 5, 6, 10, 12 (osittain), 14, 15, 16 ja 18

- Tarkistus 1, joka on hyväksytty periaatteessa mutta ei ehdotetussa muodossa.

- Yhteiseen kantaan ei ole sisällytetty seuraavia muutettuun ehdotukseen liitettyjä tarkistuksia: 2 (kokonaan), 3 (kokonaan), 7, 8, 9, 11 ja 12 (kokonaan).

3.3 Komission huomautukset neuvoston yhteiseen kantaan sisällyttämistä uusista säännöksistä

- Yhteisessä kannassa on valmistajia silmällä pitäen ilmaistu selvemmin kolmanteen vaiheeseen siirtyminen, sillä 9 artiklaan on lisätty säännös, Komissio tekee tarvittaessa sen jälkeen asianomaisten osapuolten kanssa virranrajoittimien energiatehokkuuden lisäparantamista koskevia ehdotuksia, jotta voidaan siirtyä energiatehokkuuden parantamisen kolmanteen vaiheeseen. Komissio hyväksyy tämän lisäyksen.

4. Päätelmät ja yleiset huomautukset

- Komission muutettu ehdotus ja neuvoston yhteinen kanta ovat suureksi osaksi samoilla linjoilla. Komissio ja neuvosto ovat yksimielisiä siitä, että on tarpeellista harkita kaikkia toimenpiteitä, joiden avulla kolmannessa vaiheessa voidaan saavuttaa optimaalinen energiatehokkuustaso. Komissio ja neuvosto ovat edelleen jonkin verran eri mieltä 2 artiklaan sisältyvästä määritelmästä sekä yhteisen kannan monista viittauksista neuvoston päätökseen 93/465/EY. Tästä huolimatta komissio tukee yhteistä kantaa.